Federaţia Română de Gimnastică a strâns 300.000 de euro, din donaţii, în urma apelului lansat, în decembrie 2023, printr-un articol de la Europa Liberă. Din această sumă, Federaţia a cumpărat aparate noi pentru loturile naţionale şi olimpice de gimnastică artistică.
La începutul lunii decembrie 2023, preşedinta Federaţiei Române de Gimnastică, Carmencita Constantin, trăgea un semnal de alarmă: în prag de an olimpic, cu revenirea echipei feminine la Jocurile Olimpice, după 12 ani de pauză, fondurile instituţiei erau epuizate. Federaţia Română de Gimnastică nu avea bani în conturi nici măcar pentru cantonamentele sportivelor în străinătate, în săli de gimnastică dotate cu aparate similare celor pe care vor concura fetele la Paris, în august.
Apelul a avut rezultate neaşteptate. Inclusiv companii care niciodată nu au făcut vreo donaţie au bătut la uşa Federaţiei pentru a întreba cum şi cu ce pot ajuta.
Astfel s-au strâns 300.000 de euro, povesteşte preşedinta Federaţiei de Gimnastică, la Europa Liberă. "Aceste cinci luni au fost ca un miracol. Un miracol în care am crezut. Nu este cerșetorie ce am făcut, a fost un apel pentru sprijin și societatea a reacționat".
Carmencita Constantin spune că a decis ca, din donaţiile strânse, să cumpere aparate noi de gimnastică pentru principala sală de antrenament a gimnastelor din lotul olimpic, de la Complexul „Sydney 2000” din Izvorani. "Am rueșit să o transformăm într-o sală de standard internațional, atât ca apartură de bază cât și ca aparatură metodică"
Astfel, până la olimpiada din vară, Federaţia nu va mai fi obligată să trimită echipa în străinătate şi nu va mai fi nevoie de deplasări costisitoare.
La Olimpiada de la Paris, care începe pe 26 iulie şi durează până pe 11 august, echipa feminină de gimnastică va concura la toate aparatele.
Federaţia de Gimnastică şi-a propus calificarea echipei feminine în finală, adică în top opt, dar şi calificarea măcar a unei gimnaste în finala la individual compus şi calificarea în finale la cel puţin două aparate a cât mai multor sportive.
Lotul olimpic extins de gimnastică feminină este compus din 15 atlete: Ana Bărbosu, Maria Ceplinschi, Lilia Cosman, Ioana Danciu, Amalia Ghigoarţă, Ella Oprea Creţu, Andreea Preda, Laura Jurca (antrenori Patrick Kienes, Corina Moroşan, Florin Cotuţiu, Daymon Jones), Sabrina Maneca Voinea, Amalia Puflea (antrenori Camelia Voinea, Cristian Moldovan şi Lăcrămioara Moldovan), Alexia Vânoagă, Miruna Botez, Alexandra Florea, Teodora Stoian şi Bianca Vişovan (antrenori Carmen Traicu, Ciprian Creţu).
Doar o parte dintre ele vor merge la Olimpiada de Vară - echipa finală va fi selecţionată în iunie.